*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 6ης Απριλίου 1982

σχετικά με ορισμένα προστατευτικά μέτρα κατά του αφθώδους πυρετού

(82/259/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών ζώων που ανήκουν στα βοοειδή και στα χοιροειδή (1), όπως τροποποιήθηκε τελευταία από την οδηγία 81/476/ΕΟΚ (2), και ιδίως το άρθρο 9,

την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από την οδηγία 81/476/ΕΟΚ, και ιδίως το άρθρο 8,

την οδηγία 80/215/ΕΟΚ του Συμβουλίου της 22ας Ιανουαρίου 1980 περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (4), όπως τροποποιήθηκε τελευταία από την οδηγία 81/476/ΕΟΚ, και ιδίως το άρθρο 7,

Εκτιμώντας:

ότι εμφανίσθηκε στη Δανία επιζωοτία αφθώδους πυρετού· ότι η επιζωοτία αυτή δύναται να αποτελέσει κίνδυνο για το ζωικό κεφάλαιο των άλλων Κρατών μελών, λόγω του σημαντικού αριθμού συναλλαγών τόσο ζώων όσο και νωπών κρεάτων·

ότι τα μέτρα που ελήφθησαν από τις δανικές αρχές στον τομέα της σφαγής επιτρέπουν να περιορισθούν οι επιπτώσεις της ασθένειας μόνο στη νήσο Fyn· ότι πρέπει επομένως να ισχύουν τα περιοριστικά μέτρα μόνο στις αποστολές από αυτή την περιοχή·

ότι, για να αποφευχθεί η λήψη οποιουδήποτε μονομερούς μέτρου από τα Κράτη μέλη εισαγωγής, πρέπει να διατηρηθούν αυτά τα μέτρα καθ' ολο το διάστημα κατά το οποίο εξακολουθεί να υπάρχει κίνδυνος να εξαπλωθεί η ασθένεια·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Δανία δεν αποστέλλει προς τα άλλα Κράτη μέλη ζώντα ζώα ανήκοντα στα βοοειδή και στα χοιροειδή και προερχόμενα από τη νήσο Fyn.

Άρθρο 2

Η Δανία δεν αποστέλλει προς τα άλλα Κράτη μέλη νωπά κρέατα ζώων τα οποία ανήκουν στα βοοειδή χοιροειδή, προβατοειδή και αιγοειδή, ούτε προϊόντα με βάση το κρέας, εκτός από αυτά που έχουν υποστεί μια από τις κατεργασίες οι οποίες αναφέρονται στο άρθρο 4 παράγραφος 1 της οδηγίας 80/215/ΕΟΚ, που προέρχονται από τη νήσο Fyn.

Άρθρο 3

Η Δανία δεν αίρει τα μέτρα που προβλέπονται στα άρθρα 1 και 2 παρά μόνο 14 ημέρες μετά την εξουδετέρωση και της τελευταίας εστίας αφθώδους πυρετού. Αυτή η περίοδος που προηγείται της άρσεως των μέτρων παρατείνεται κατά 14 ημέρες στην προστατευτική ζώνη που καθορίζεται από τις δανικές αρχές βάσει αποστάσεως 10 χιλιομέτρων γύρω από τις εστίες.

Άρθρο 4

Τα Κράτη μέλη καταργούν τα μέτρα που εφαρμόζονται κατά την εισαγωγή.

Άρθρο 5

Η Επιτροπή παρακολουθεί την εξέλιξη της καταστάσεως και ενδεχομένως η παρούσα απόφαση θα τροποποιηθεί συναρτήσει αυτής της εξελίξεως.

Άρθρο 6

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 6 Απριλίου 1982.

Για την 'Επιτροπή

Poul DALSAGER

Μέλος της Επιτροπής

(1) ΕΕ αριθ. 121 της 29. 7. 1964, σ. 1977/64.

(2) ΕΕ αριθ. L 186 της 8. 7. 1981, σ. 20.

(3) ΕΕ αριθ. L 302 της 31. 12. 1972, σ. 24.

(4) ΕΕ αριθ. L 47 της 21. 2. 1980, σ. 4.